Komisjoni määrus (EÜ) nr 872/1999,

27. aprill 1999,

millega täiendatakse määruse (EÜ) nr 2400/96 (teatavate nimede kandmise kohta kaitstud päritolunimetuste ja geograafiliste tähiste registrisse, mis on ette nähtud nõukogu määrusega (EMÜ) nr 2081/92 põllumajandussaaduste ja toiduainete geograafiliste tähiste ning päritolunimetuste kaitse kohta) lisa

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. juuli 1992. aasta määrust (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta, [1] viimati muudetud määrusega (EÜ) nr 1068/97, [2] eriti selle artikli 6 lõikeid 3 ja 4,

ning arvestades, et:

(1) Ühendkuningriik on esitanud vastavalt määruse (EMÜ) nr 2081/92 artiklile 5 komisjonile taotluse nime registreerimiseks päritolunimetusena;

(2) kooskõlas nimetatud määruse artikli 6 lõikega 1 on leitud, et taotlus vastab kõikidele kõnealuses määruses sätestatud nõudmistele ja sisaldab eelkõige artikli 4 kohaselt nõutud teavet;

(3) komisjonile ei ole esitatud nimetatud määruse artikli 7 kohaseid vastuväiteid käesoleva määruse I lisas osutatud nime kohta pärast selle avaldamist Euroopa Ühenduste Teatajas; [3]

(4) määruse (EMÜ) nr 2081/92 artikli 4 lõike 2 punktis c osutatud geograafilise piirkonna piiritlemise osas on liikmesriik teatanud, et spetsifikatsioonis määratletud piirkond peab täielikult vastama esitatud geograafilisel kaardil märgitud piirkonnale; kuigi teed on piiritletud nõuetekohaselt, on selleks, et spetsifikatsioon ühtiks täielikult geograafilise kaardiga, vajalik lisada sellele Somerseti krahvkond; nimetatud põhjustel ja selguse huvides on vaja seda teavet täpsustada; tegu on spetsifikatsiooni olulise osaga;

(5) seetõttu tuleks nimi kanda kaitstavate geograafiliste tähiste ja päritolunimetuste registrisse ja võtta kaitstud päritolunimetusena kaitse alla kogu ühenduses;

(6) käesoleva määruse lisaga täiendatakse komisjoni määruse (EÜ) nr 2400/96 [4] (viimati muudetud määrusega (EÜ) nr 378/1999 [5]) lisa,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määruse I lisas osutatud nimi lisatakse määruse (EÜ) nr 2400/96 lisasse ja kantakse kaitstud geograafilise tähisena (KGT) määruse (EMÜ) nr 2081/92 artikli 6 lõikega 3 ettenähtud kaitstud geograafiliste tähiste ja päritolunimetuste registrisse.

Spetsifikatsiooni põhiosad on sätestatud II lisas. Nimetatud teave asendab Euroopa Ühenduste Teatajas C 265, lk 31, 22. augustil 1998 avaldatud teavet.

Artikkel 2

Käesolev määrus jõustub selle Euroopa Ühenduste Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. aprill 1999

Komisjoni nimel

komisjoni liige

Franz Fischler

[1] EÜT L 208, 24.7.1992, lk 1.

[2] EÜT L 156, 13.6.1997, lk 10.

[3] EÜT C 265, 22.8.1998, lk 31.

[4] EÜT L 327, 18.12.1996, lk 11.

[5] EÜT L 46, 20.2.1999, lk 13.

--------------------------------------------------

I LISA

EÜ ASUTAMISLEPINGU II LISAS LOETLETUD JA INIMTOIDUKS MÕELDUD TOOTED

Juust

ÜHENDKUNINGRIIK

Exmoor Blue Cheese (KGT)

--------------------------------------------------

II LISA

Registreerimistaotlus vastavalt määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) artikli 6 lõikele 2

NÕUKOGU MÄÄRUS (EMÜ) nr 2081/92

REGISTREERIMISTAOTLUS: Artikkel 5

KPN ( ) KGT (X)

Riiklik toimik nr 03013

Liikmesriigi vastutav talitus Ühendkuningriik

Nimetus: Ministry of Agriculture, Fisheries and Food

telefon: (44 171) 270 88 65

faks: (44 171) 270 80 71

Taotlejate rühm Nimi : Exmoor Blue Cheese

Aadress Willett Farm, Lydeard St Lawrence, Taunton, Somerset

TA4 3QB

Koosseis : tootja/töötleja: 1 muud: 1

Tooteliik : juust, klass 1.3

Spetsifikatsioon Nimi : Exmoor Blue Cheese

Kirjeldus : Pehme rasvane sinihallitusjuust, mille keskmine rasvasisaldus on 34 %. Tunnusjooned on sügav kollane värvus ja võine faktuur. Valmistatud džörsi veiste pastöriseerimata piimast.

Geograafiline ala : Osa Devoni ja Somerseti krahvkondadest Barnstaple’ist piki rannikut Watcheti linnani, sealt edasi piki aururaudteed kuni see ristub teega B 3227, piki teed B 3227 lääne suunas kuni see ristub teega A 361, piki teed A 361 lääne suunas kuni Barnstaple’ini.

Päritolutõend : Juustu on valmistatud traditsioonilisel käsitsimeetodil taotleja talus alates 1986. aastast. Alates aastast 1990 on selle eripärase pehme juustu tootmiseks kasutatud ainult džörsi veiste piima.

Valmistamismeetod : Piima kuumutatakse kuni 70 °F ja lisatakse juuretis. Seejärel kuumutatakse piima kuni 85 °F – 90 °F ning lastakse sellel temperatuuril seista kolm kuni viis tundi. Samal ajal lisatakse taimne laap ja Penicillium roqueforti. Kalgendil lastakse settida, seejärel tükeldatakse ja teisaldatakse see käsisõelte abil kaheosalistesse vormidesse ning lastakse nõrguda. 6 ning 18 tunni pärast pööratakse vormid ümber. 24 tunni pärast pannakse juust soolvee lahusesse ligikaudu 6 tunniks, seejärel lastakse veel 36 tundi nõrguda ning pööratakse selle aja jooksul kaks korda. Juustu torgitakse käsitsi mõlemalt poolt, pannakse valmimisruumi ning piserdatakse mõlemalt poolt Penicillium candidumiga. Exmoor Jersey Blue jäetakse valmima kolmeks kuni kuueks nädalaks ning pööratakse ümber igal teisel päeval.

Seos piirkonnaga : Sooja ja niiske kliima ning devoni ja juura punasest liivakivist koosnevast aluspõhjast tuleneva punase pealismulla koosmõjul kasvab rohi pika karjatamisperioodi jooksul lopsakaks ning annab piimale tugeva maitse.

Kontrolliasutus Nimetus : Specialist Cheese Makers Association

Aadress PO Box 256A, Thames Ditton, Surrey

KT7 0HR

Nimetus : KGT

Siseriiklike õigusaktide nõuded : —

--------------------------------------------------